বেসিন রিজার্ভে তিনি শততম টেস্ট খেলতে নামছেন শুক্রবার। সেটা এমন কিছু নতুন কীর্তি নয়। নিউজিল্যান্ডের হয়েই এর আগে আরও দু’জন একশো টেস্ট খেলেছেন। স্টিভন ফ্লেমিং এবং ড্যানিয়েল ভেত্তোরি। অন্যান্য দেশের হয়ে খেলছেন আরও অনেকে। তবু নতুন নজির স্থাপন করতে চলেছেন ব্রেন্ডন ম্যাকালাম। এই প্রথম কোনও ক্রিকেটার টানা শততম টেস্টের মাইলফলকে পৌঁছবেন। ম্যাকালাম এখনও পর্যন্ত একটিও টেস্টে অনুপস্থিত থাকেননি। অভিষেকের পর থেকে কখনও বাদ যাননি, কোনওদিন চোটের জন্যও টেস্ট থেকে সরে দাঁড়াতে হয়নি। এর আগে কোনও দেশের কোনও ক্রিকেটারই যে নজির কখনও গড়তে পারেননি। ‘‘পিছন ফিরে তাকিয়ে আমার বেশ গর্ব হচ্ছে যে, নিরানব্বইটা টেস্ট খেলে ফেলেছি। দীর্ঘ সময় ধরে খেলতে পেরেছি। চোটের হাত থেকে রক্ষা করতে পেরেছি নিজেকে। লম্বা সফরের ধকল সহ্য করে খেলে যেতে পেরেছি,’’ শততম টেস্ট খেলতে নামার আগে বলেছেন ম্যাকালাম। সীমিত ওভারের ক্রিকেট থেকে অবসর নিয়েই ফেলেছেন। ক্রাইস্টচার্চে টেস্টকেও বিদায় জানাবেন, বলে দিয়েছেন। স্টিভ ওয়ের মতোই বড় ইভেন্ট হয়ে উঠতে পারে তাঁর ফেয়ারওয়েল।